૧૯૯૪ની આસપાસ અંગ્રેજી ભાષામાં વેબસાઈટ પર ઓનલાઈન ડાયરી લખવાની શરૂઆત થઈ હતી. તેમાં મોટાભાગના લોકો પોતાની રોજબરોજની ઘટનાઓનો વૃત્તાંત રાખતા. અહીં સુધી, એ વેબસાઈટનું એક અંગત પાનું માત્ર હતું. કોઈ એક વેબસાઈટ પર એક અંગત વિભાગ. ત્યાર બાદ માત્ર ડાયરી રાખવાના કે નોંધ રાખવાના આશયથી વેબસાઈટ્સ બનવા લાગી જેને ‘વેબલોગ’ નામ મળ્યું. જે સમય જતા, ટૂંકાઈને બ્લોગ તરીકે ઓળખાવા લાગ્યા. જેથી બ્લોગ એટલે મુખ્યત્વે તો ઓનલાઈન જર્નલ કે ડાયરી, એમ કહીએ તો ખોટું નથી. ઈન્ટરનેટ ઉપરનો એક એવો ખૂણો જેમાં તમે તમારી મનગમતી વાતો, તમારા વિચારો તમારા મિત્રો સાથે વહેચી શકો. એમાં તમે કંઈ પણ લખી શકો, પછી એ, મનગમતું સંગીત હોય, કોઈ સ્થળની મુલાકાત વિષે હોય કે કોઈ ફિલ્મ વિષે હોય. કોઈ મર્યાદા નહીં. કોઈ પણ વ્યક્તિ સરળતાથી માત્ર ગણતરીની મિનિટોમાં બ્લોગ બનાવી શકે છે. બ્લોગના ઉદ્દભવ ટાણે બ્લોગીગ એક મનોરંજન શોખની પ્રવૃત્તિ હતી, પણ આજે તેનો ઉપયોગ એટલેથી સીમિત ન રહેતા શિક્ષણ, પત્રકારત્વ, વ્યવસાયિક વેબસાઈટ બનાવવા અને એવા બીજા અનેક ક્ષેત્રોમાં ફેલાયો છે. જેમ જેમ ટેક્નોલોજી વિકસતી જાય છે તેમ તેમ તેનો પ્રસાર વધતો રહેવાનો છે, અને વેબસાઈટ અને બ્લોગ વચ્ચેની ભેદરેખા વધુ ને વધુ થતી જવાની છે.